b'\n_START_ARTICLE_\nSarkofag Junija Basa\n_START_SECTION_\nReljefi\n_START_PARAGRAPH_\nNa sarkofagu se mije\xc5\xa1aju elementi klasi\xc4\x8dne rimske i ranokr\xc5\xa1\xc4\x87anske umjetnosti. Klasi\xc4\x8dni elementi su okviri kojima je ra\xc5\xa1\xc4\x8dlanjena povr\xc5\xa1ina \xe2\x80\x93 stupovi povezani arhitravom, lu\xc4\x8dno ili zabatom. Tako\xc4\x91er, iako je kr\xc5\xa1\xc4\x87anska ikonografija ve\xc4\x87 bila razvijena, prikaz Krista kao golobradog mladi\xc4\x87a vezuje se za anti\xc4\x8dki prikaz Hermesa. Likovi su prikazani plasti\xc4\x8dno, gotovo kao puni volumeni, ali bez insistiranja na to\xc4\x8dnosti proporcija i bez detalja._NEWLINE_Novi kr\xc5\xa1\xc4\x87anski elementi su sku\xc4\x8denost prikaza, te nove teme iz starog i novog zavjeta prikazane reduktivnom metodom (sa samo dva ili tri lika). Reljefi su podijeljeni na dvije razine, od kojih je donja podijeljena na 5 dijelova nadsvo\xc4\x91ene lukovima, dok su na gornjoj dijelovi zatvoreni arhitravom. Kristov dolazak u Jeruzalem je zrcalno postavljen u odnosu na dolazak careva. Tri su sredi\xc5\xa1nja prizora u gornjem nizu stati\xc4\x8dna i sve\xc4\x8dana, \xc5\xa1to je u suprotnosti s narativnom \xc5\xbeivahno\xc5\xa1\xc4\x87u ostalih prizora. U sredini, Kristovu vrhovnu vlast podr\xc5\xbeava personifikacija Neba, Caelus, u sceni Traditio Legis. Petrovo uhi\xc4\x87enje (na lijevoj strani) smje\xc5\xa1teno je u istom odnosu prema cjelini kao i Isusovo (na desnoj strani), \xc5\xa1to je uvjetovano \xc4\x8dinjenicom da je Bazilika sv. Petra odabrana kao mjesto gdje \xc4\x87e ovaj spomenik biti postavljen. U gornjem je lijevom kutu motiv Abrahamove \xc5\xbertve s Bo\xc5\xbejom rukom koja zadr\xc5\xbeava Abrahamovu u trenutku kad se sprema \xc5\xbertvovati vlastitog sina: smjer se ove kretnje nastavlja u dijagonali koja ide preko cijele isklesane povr\xc5\xa1ine, a zavr\xc5\xa1ava se Pavlovim uhi\xc4\x87enjem, pri \xc4\x8demu je apostolov lik okrenut prema vanjskom rubu, na\xc5\xa1 kao i Abrahamov. Dva kraja druge dijagonale vode, me\xc4\x91utim, do dvaju sjede\xc4\x87ih likova, okrenutih prema unutra \xe2\x80\x93 Pilata (gore) i Joba (dolje). S jedne strane Kristova ulaska u Jeruzalem prikazan je Isto\xc4\x8dni grijeh, a s druge Danijel u lavljoj jami.'